**MUSIBLA 178**

Kaixo entzule! Gaurko saioari hasiera emateko aspaldi jarri ez dugun talde bat aukeratu dugu. **US Girls** taldearen lanei darien pertsonalitatea asko gustatzen zaigu. Euren azken diskoan badira abesti biribil asko. *Heavy Light* du izena diskoak eta bertatik bi abesti entzungo ditugu. Beste emakume batekin jarraituko dugu, oraingo honetan Euskal Herrira bueltatuta. **MICE**-k disko berria kaleratu du. *Lautada*. Arabako lautadan grabatuta, nolabait hango paisajeak inspiratuta. Beste disko eder bat bere ibilbidean. Urtzi Izaren azken proiektua izugarri gustatzen zaigu. **Otoi** izena du eta sonoritate ilun, lakar eta inspiragarriak bildu ditu *Tophus* izeneko diskoan. Entzun beharreko diskoa. Mendaroko **Maraca Diablo** ere disko berri batekin etorri zaizkigu duela ez asko. Unibertso dentsoa eta istorio sendoak. Diskoak *Maraca Diablo* du izena. **Ogi** artistak disko bikaina kaleratu berri du *Monologues* du izena eta bertan musika beltzaren garapen interesgarria eskaintzen digu. Zelako diskotzarra! Eta bukatzeko beste disko handi batekin. **Walt Disco**-k atera berri dute *Unlearning* izeneko grabazioa, ideiak bor-bor, 80ko makinak, gaurko delirioak.